Diari Oficial de la Generalitat Valenciana


Sumari del DOGV 9309, del 30-03-2022 (2022/2398)

RESOLUCIÓ de 18 de novembre de 2021, del director general de Qualitat i Educació Ambiental, per la qual es formula l'informe d'impacte ambiental del Projecte de modificació substancial de l'autorització ambiental integrada per a una indústria de fabricació de frites, esmalts, colors inorgànics, composicions vítries d'impressió i tintes ceràmiques, carretera N-340, PK 62,5 del terme municipal d'Almassora. Expedient 111/2936-FKH.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9309

Data del DOGV
:   30-03-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/2398


Data del document
:   18-11-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Almassora
    * impacte ambiental

RESOLUCIÓ de 18 de novembre de 2021, del director general de Qualitat i Educació Ambiental, per la qual es formula l'informe d'impacte ambiental del Projecte de modificació substancial de l'autorització ambiental integrada per a una indústria de fabricació de frites, esmalts, colors inorgànics, composicions vítries d'impressió i tintes ceràmiques, carretera N-340, PK 62,5 del terme municipal d'Almassora. Expedient 111/7810-HPR. [2022/2398]  
Informe d'impacte ambiental  
Expedient: 111/5184-LSN  
Títol: Modificació substancial de l'autorització ambiental integrada per a una indústria de fabricació de frites, esmalts, colors inorgànics, composicions vítries d'impressió i tintes ceràmiques  
Promotor: Ferro Spain, SL.  
Òrgan substantiu: Direcció General de Qualitat i Educació Ambiental  
Ref. òrgan substantiu: 056/18 IPPC  
Localització: carretera N-340, PK 62,5 del terme municipal d'Almassora (Castelló)  
NIMA: 8120722469  
  
Antecedents  
Es tracta d'una activitat existent i en funcionament, constituïda per un conjunt de naus a l'interior d'una parcel·la de 149.721,52 m² de superfície, dedicada a la fabricació de frites, esmalts, colors inorgànics, composicions vítries d'impressió i tintes ceràmiques.  
La mercantil disposa dels pronunciaments ambientals següents:  
Declaració d'impacte ambiental favorable condicionada, emesa per la directora general de Gestió del Medi Natural, amb data 6 de febrer de 2008, expedient (186/1054-JYX), per a fabricació de frites, esmalts, colors inorgànics, composicions vítries d'impressió, tintes ceràmiques i plàstics.  
Declaració d'impacte ambiental favorable condicionada, emesa pel director general d'Avaluació Ambiental i Territorial, amb data 5 de novembre de 2012, expedient (66/5767-OPT), per a fer una modificació substancial que consisteix a incrementar l'emmagatzematge de determinades substàncies, susceptibles d'ocasionar accidents greus, i una modificació de la maquinària.  
La instal·lació disposa d'una autorització ambiental integrada mitjançant la resolució de 26 de juny de 2008, atorgada a l'empresa Ferro Spain, SA, inscrita en el Registre general d'instal·lacions IPPC de la Comunitat Valenciana amb el número 292/AAI/CV.  
  
Descripció de la modificació substancial  
Amb la modificació proposada s'incorporarà una parcel·la confrontant, que s'utilitzarà com a magatzem, amb una superfície de 6.732,24 m² i que estarà parcialment coberta. Una vegada incorporat el terreny contigu a la parcel·la principal, la mercantil disposarà d'una parcel·la amb una superfície total de 156.453,76 m². Aquesta nova zona d'emmagatzematge s'ha projectat per a emmagatzemar més trameses i per a alliberar zones sobrecarregades a l'interior o en els voltants de les zones de producció.  
El certificat de compatibilitat urbanística exposa que l'activitat pretesa és compatible amb el planejament urbanístic.  
Es dotarà la nova parcel·la de les condicions necessàries per a usar-la com a magatzem descobert i cobert, a manera de rafal, per a apilar els materials que requerisquen protecció de la intempèrie. S'emmagatzemaran les matèries primeres i els productes aliens a la planta de tintes que ara estan emmagatzemats en altres llocs. Anteriorment, en aquesta parcel·la hi havia una indústria de fabricació de taulells.  
L'actuació comporta la pavimentació de la zona amb sòl de formigó i pendents adequats per a evacuar les aigües pluvials, i un tancat.  
Aquesta zona d'emmagatzematge nova es projecta per a millorar les condicions de treball, per a poder emmagatzemar més quantitats, facilitar l'accessibilitat i alliberar zones que ara estan sobrecarregades en l'interior o en els voltants de les zones de producció.  
La nova parcel·la s'utilitzarà exclusivament com a magatzem i no implica l'addició de cap focus nou d'emissió a l'atmosfera.  
A més, s'ampliarà la planta de tintes i hi haurà algunes modificacions relatives a elements auxiliars de diverses plantes. Així mateix, la documentació remesa indicarà que les activitats desenvolupades i els productes fabricats en la planta, amb la modificació no pateixen una variació significativa respecte de la situació anterior.  
La modificació substancial sol·licitada no representa cap variació en la producció ni en les matèries primeres que cal utilitzar amb l'excepció de la planta de tintes.  
Segons la documentació aportada, s'indica que augmenta exclusivament el consum de matèries primeres respecte a l'última modificació substancial, un 1,73 %, i respecte a l'última resolució, l'increment és d'1,30 %; i augmenta la producció de la planta de tintes, que respecte al conjunt de l'activitat suposa un increment en producció de 0,90 % sobre l'última modificació substancial i de 0,68 % respecte a l'última resolució.  
  
Adequació de la parcel·la i substàncies que s'emmagatzemaran  
Actualment, la planta disposa d'una zona destinada a magatzem i càrrega i descàrrega de materials amb una superfície de 4.770,26 m², que s'unirà als 6.732,24 m² de la nova parcel·la per a obtindre una àrea amb una superfície total d'11.502,50 m² que seran confrontants, dels quals la zona coberta tindrà una superfície de 3.655,32 m² oberta lateralment (a manera de rafal), que disposa d'una zona destinada a l'emmagatzematge de productes inclosos en el reglament APQ, i la zona descoberta tindrà una superfície de 7.847,18 m² i disposarà d'una zona destinada a càrrega i descàrrega de camions amb una superfície de 2.300 m².  
Anteriorment, en la parcel·la que s'incorpora hi havia una indústria de fabricació de taulells. Segons la documentació aportada, va ser objecte d'un informe preliminar del sòl. Es projecta la recollida d'aigües de pluja per un sistema de canalons i baixants en la zona coberta i per un sistema de pendents adequats per a l'evacuació de pluvials en la zona descoberta, les aigües recollides es conduiran per una xarxa de col·lectors al punt d'abocament que hi ha. El sòl és de formigó.  
La capacitat d'emmagatzematge de la zona coberta tindrà un total de 5.970 tones, que principalment inclouen productes APQ, matèries primeres de frites i esmalts, sobre palets en contenidors flexibles i sacs, i productes d'esmalts de ceràmica sobre palets en contenidors flexibles.  
També es projecta emmagatzemar en la zona coberta un màxim de 750 tones de productes APQ en recipients mòbils que es disposaran d'acord amb el reglament i en particular amb la ITC 10. Els líquids perillosos que es puguen emmagatzemar estaran dotats de cubetes amb una capacitat que s'ajuste al que exigeix el reglament APQ.  
Els corredors dels palets emmagatzemats en la zona coberta segons la documentació aportada compleixen amb l'RSCIEI.  
La capacitat d'emmagatzematge de la zona descoberta és de 5.304 tones, i principalment s'emmagatzemen les matèries primeres de frites i esmalts sobre palets en contenidors flexibles, el producte acabat de frites per al client sobre palets en contenidors flexibles, i el producte d'esmalts per a xapa, sobre palets en bidons metàl·lics.  
L'emmagatzematge es farà en palets sobre el sòl a tres altures.  
  
Tramitació administrativa  
En data 4 d'agost de 2016 va tindre entrada en el Servei d'Avaluació d'Impacte Ambiental (òrgan ambiental) un escrit del Servei de Prevenció i Control Integrat de la Contaminació (òrgan substantius), en el qual se sol·licitava el pronunciament sobre la suficiència de la documentació presentada, d'acord amb el que estableix l'article 28 de la Llei 6/2014, de 25 de juliol, de la Generalitat, de prevenció, qualitat i control ambiental d'activitats de la Comunitat Valenciana.  
La documentació aportada és la següent: document ambiental, projecte bàsic de la modificació substancial i certificat de compatibilitat urbanística.  
En data 12 de març de 2019, l'òrgan ambiental requereix documentació a l'òrgan substantiu per a poder completar l'expedient.  
En data 25 d'abril de 2019, l'òrgan substantiu remet la documentació sol·licitada.  
El 30 de juliol de 2019, l'òrgan substantiu remet el resultat d'informació pública sense que s'hagen presentat al·legacions al projecte.  
El 12 de maig de 2020, l'òrgan substantiu remet un ofici en què comunica la modificació de la forma jurídica del titular de l'AAI atorgada a l'empresa Ferro Spain, SA, a favor de la mercantil Ferro Spain, SL.  
El 19 de maig de 2020, l'òrgan substantiu remet un ofici en el qual adjunta la documentació aportada pel promotor, relativa a un requeriment realitzat per un altre servei pel que fa a emissions a l'atmosfera.  
Durant la tramitació de l'expedient actual, l'òrgan substantiu va remetre a l'òrgan ambiental un ofici relatiu a dos expedients (87/20 IPPC i 89/20 IPPC), en el qual sol·licitava un informe sobre les modificacions de la instal·lació esmentada referent a tots els aspectes que siguen de la nostra competència. L'expedient 87/20 IPPC consistia en l'escissió de la planta de colors per a adaptar l'AAI a la nova situació. L'expedient 89/20 IPPC consistia a comunicar l'escissió de la planta de colors i l'explotació per una nova empresa, Ferro Specialty Materials Spain, SLU, amb la finalitat que la nova empresa dispose de la preceptiva AAI. L'òrgan ambiental va emetre l'informe l'1 d'abril de 2021, en què comunicava que la modificació no era un supòsit d'avaluació d'impacte ambiental.  
L'11 d'octubre de 2021, l'òrgan substantiu remet la resolució emesa per la Direcció General de Qualitat i Educació Ambiental, per la qual s'atorga l'autorització ambiental integrada a Ferro Specialty Materials Spain, SLU, a una indústria de fabricació de colors inorgànics, situada al municipi d'Almassora (Castelló), inscrita en el Registre d'instal·lacions de la Comunitat Valenciana, amb número 740/AAI/CV i NIMA: 3051068688.  
  
Consideracions ambientals  
A partir de la documentació tramitada, de l'anàlisi efectuada, així com de la consideració dels criteris de l'annex III de la Llei 21/2013, de 9 de desembre, d'avaluació ambiental, resulta el següent:  
Característiques i ubicació del projecte  
L'establiment se situa en sòl urbà industrial en les proximitats del nucli urbà d'Almassora, la planta disposa d'accessos bons amb les xarxes de transport següents, a l'oest la nacional N-340 i a l'est el ferrocarril València-Barcelona.  
Almassora se situa en la zona de qualitat de l'aire: Zona ES 1003: Millars-Penyagolosa (àrea costanera).  
Consultat el visor cartogràfic, l'entorn immediat de la instal·lació està format per edificacions de tipus industrial i al sud de la instal·lació, a uns 200 metres aproximadament, es localitza la zona de protecció de la zona humida, zona 17: desembocadura del Millars, aprovada mitjançant l'Acord de 10 de setembre de 2002, del Consell, d'aprovació del Catàleg de zones humides de la Comunitat Valenciana, i el paisatge protegit de la desembocadura del Millars, aprovat mitjançant el Decret 79/2005, de 15 d'abril, del Consell de la Generalitat, de declaració del paisatge protegit de la desembocadura del Millars. Al sud de la instal·lació també hi ha un espai de la Xarxa Natura 2000: LIC i ZEPA desembocadura del riu Millars.  
Segons la cartografia i la normativa del PATFOR de la Comunitat Valenciana, els terrenys no són forestals.  
D'acord amb el pla vigent d'acció territorial de caràcter sectorial sobre el risc d'inundació de la Comunitat Valenciana (PATRICOVA), la parcel·la no està afectada per risc d'inundació.  
Característiques de l'impacte potencial  
Les afeccions associades a la instal·lació són les mateixes que les avaluades en les declaracions d'impacte ambiental esmentades en la part expositiva d'aquesta resolució. No s'estima amb la modificació substancial proposada més afecció.  
En relació amb els criteris de l'annex III de la Llei 21/2013, de 9 de desembre, es pot concloure que el projecte, en els termes previstos, no tindrà efectes adversos significatius sobre el medi ambient i no requereix cap avaluació d'impacte ambiental ordinària.  
  
Consideracions jurídiques  
El projecte examinat constitueix un supòsit d'avaluació d'impacte ambiental simplificada, segons el que es preveu en l'article 7.2.c de la Llei 21/2013, de 9 de desembre, d'avaluació ambiental, que estableix que serà objecte d'una avaluació d'impacte ambiental simplificada qualsevol modificació de les característiques d'un projecte de l'annex I o de l'annex II, diferent de les modificacions que es descriuen en l'article 7.1.c ja autoritzades, executades o en procés d'execució, que puga tindre efectes adversos significatius sobre el medi ambient, quan supose, en aquest cas, un increment significatiu en la utilització de recursos naturals (recurs sòl), de la llei esmentada.  
L'expedient ha seguit el tràmit d'avaluació d'impacte ambiental simplificada previst en la secció 2a, capítol II, del títol II de la Llei 21/2013, de 9 de desembre, d'avaluació ambiental.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tot el que s'ha exposat anteriorment, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que tinc, resolc:  
  
Primer  
Estimar que el projecte d'una modificació substancial de l'autorització ambiental integrada per a una indústria de fabricació de frites, esmalts, colors inorgànics, composicions vítries d'impressió i tintes ceràmiques, promogut per Ferro Spain, SL, situat en la carretera N-340, PK 62,5 del terme municipal d'Almassora (Castelló), sense perjudici de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a les previsions del projecte, del document ambiental als termes d'aquest informe.  
  
Segon  
De conformitat amb el que preveu l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de publicar-lo en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'ha procedit a autoritzar el projecte en el termini màxim de quatre anys des de la publicació d'aquest, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs, sense perjudici dels que, si és el cas, siguen procedents en via administrativa o judicial davant de l'acte, si és el cas, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes que preveu l'article 48 de la Llei 21/2103, de 9 de desembre.  
  
València, 18 de novembre de 2021.- El director general de Qualitat i Educació Ambiental: Joan Piquer Huerga.